מכבי חיפה הדהימה הערב (חמישי) את מכבי תל אביב בהיכל מנורה מבטחים בתוצאה 63:79 במסגרת המחזור ה-28, והשיגה את ניצחונה הראשון אי פעם ביד אליהו בליגה הסדירה. מכבי התגברה על פציעה קשה של וויל גרייבס ברבע השני, והנחילה לצהובים את הפסדם החמישי ברציפות וה-11 העונה בליגת העל.
אחרי פתיחה של 4:7 נתקעה מכבי על 12 התקפות ללא סל שדה, ומכבי תל אביב ניצלה זאת כדי לעלות ל-7:17, דקה לסיום הרבע, אבל גרגורי ורגאס ו-ווילי וורקמן צימקו ל-17:11 אחרי עשר דקות.
את הרבע השני פתחה מכבי מצוין, ושלוש וחצי דקות לסוף הרבע השווה וויל גרייבס ל-24:24. בדקה ה-15 נפצע גרייבס בצורה קשה לאחר עבירה מכוערת של קווינסי מילר. הפורוורד של הירוקים שכב דקות ארוכות ללא תזוזה על הפרקט, עד שהורד על ידי צוות מד"א לחדר ההלבשה ובהמשך לבית החולים איכילוב. הפציעה של גרייבס הטריפה את שחקניו של עופר רחימי, שעם משחק הגנה פנטסטי ומשחק התקפה קבוצתי בראשותם של ורגאס וג'ון דיברתולומאו רצו עד ל-26:39 במחצית. ובמילים אחרות – רבע של 9:28.
בתחילת הרבע השלישי צימקה מכבי תל אביב למינוס 9, אבל אורלנדו מנדז ואלדז, וורקמן ועוז בלייזר הטיסו את מכבי ל-37:57 כשהם מנצלים איבודי כדור של יריביהם. בדקה האחרונה של הרבע איפס דווין סמית את הידית, ועם שתי שלשות רצופות הקטין ל-14 נקודות הפרש – 43:57 מבטיח לחיפאים.
פתיחת הרבע השלישי היתה של מכבי תל אביב שצמצמה ל-57:52 עם שלשה של גל מקל, אבל ורגאס ועמית שמחון החזירו ל-14 הפרש – 51:65 – שש דקות לסיום. כל הניסיונות של התל אביבים לחזור נתקלו בהגנת ברזל של מכבי, ובדקה האחרונה העלה רחימי את הילדים. בסיום: 63:79 גדול.
עופר רחימי: "אני גאה בשחקנים וגאה בזה שאני מאמן שחקנים גברים כאלה. הגיע לנו לנצח, שיחקנו אגרסיבי מהדקות הראשונות. השחקנים שלנו קלעו שתי שלשות בדקות קריטיות והבטיחו את הניצחו. גרייבס לא זכר כלום ממה שקרה לו, ואני מקווה שהוא יחלים במהרה. ורגאס הוא שחקן שכל מאמן היה רוצה בקבוצה שלו, ואני זכיתי לאמן אותו. עדיין לא הבטחנו את מקומנו בפלייאוף. כל ניצחון הוא חשוב והדרך עוד ארוכה".
ג'ון דיברתולומאו: "שיחקנו מצוין והיינו טובים מהתחלת המשחק. כולנו דואגים לגרייבס. אחרי הניצחון הזה אנחנו חייבים להמשיך לשחק כמו הערב כדי להבטיח את מקומנו בפלייאוף. עשינו צעד חשוב אבל שום דבר לא נסגר. הייתי בסדר, אבל אני עדיין רחוק מלשחק מושלם. אני מקווה שנמשיך להשתפר כדי שנעלה לפלייאוף".